वहीं हैदराबाद की बात की जाए तो टीम की बल्लेबाजी कप्तान केन विलियमसन के जिम्मे है। शुरुआती मैचों के बाद शिखर धवन का बल्ला शांत हो गया है।चोट के कारण पिछला मैच शिखर नहीं खेल सके थे। ऐसे में उनकी चोट अभी भी टीम के लिए चिंता का विषय बनी हुई है। मनीष पांडे, युसूफ पठान को भी बल्ले से टीम के लिए उपयोगी योगदान देने की जरूरत है। शाकिब अल हसन के रूप में हैदरबाद के पास एक हरफनमौला खिलाड़ी है जो अंत में बड़े शॉट खेल कर टीम को बड़ा स्कोर प्रदान कर सकते हैं। हैदराबाद की गेंदबाजी अभी तक उसकी ताकत बनकर सामने आई है। टीम के पास भुवनेश्वर जैसा अनुभवी गेंदबाज है तो वहीं युवा सिद्धार्थ कौल ने भी अपनी अहमियत को सिद्ध किया है। स्पिन में हैदराबाद के पास राशिद खान हैं। शाकिब और उनकी जोड़ी विपक्षी खिलाड़ियों के लिए सिर दर्द साबित हो सकती है।